代簡答次中見留
作者：孔武仲
朝代：宋

paragraphs: 詩誇洞庭湖，蓋舉其麤爾。
自此稍南行，更有瀟湘水。
瀟湘如此流，淺深清見底。
吾邑在其旁，桑麻百餘里。
民經南巡後，淳龎猶可喜。
白酒日相沽，鱸魚夜成市。
念方從吏隱，小官不爲耻。
先期了賦租，隨時用鞭箠。
此外無餘事，看山聊隠几。
還作小詩篇，寄聲前御史。
御史吾故人，風義今爲偉。
超遷未復甚，久仆行復起。
但使交期在，不須論遠邇。
今夕宿朱仙，相望月明裏。